贈別李端叔
作者：黄庭堅
朝代：宋

paragraphs: 我觀江南山，如目不受垢。
憶食江南薇，子獨于我厚。
在北思江山，如懷冰雪顔。
千峰上雲雨，岑絕何由攀。
當時喜文章，各有兒子氣。
爾來頷鬚白，有兒能拜起。
讀書浩湖海，解意開春冰。
成山更崇崛，顧我醜丘陵。
白玉著石中，與物本落落。
涇渭相將流，世不名清濁。
乞言既不易，贈言良獨難。
古來得道人，掛舌屋壁間。
牧羊金華道，載酒太玄宅。
支頤聽晤語，願君喙三尺。
我行風雨夜，船窗聞遠雞。
故人不可見，故人心可知。